Predkladacia správa

V zmysle článku 33 “Všeobecnej koordinačnej smernice pre zahraničnú pomoc poskytovanú Európskou úniou a jej členskými štátmi v období pred prijatím SR do EU“ (schválenú uznesením vlády SR č. 55/2002 zo 16. januára 2002) národný koordinátor zahraničnej pomoci predkladá na rokovanie vlády návrhy projektov programu Phare pred ich predložením Európskej komisii.
         
Celková alokácia, ktorú vyčlenila Európska komisia pre Slovenskú republiku v rámci Národného  programu Phare predstavuje 57,1 mil. euro. Alokácia Phare 2003 sa skladá z komponentu harmonizácie s acquis a  komponentu ekonomickej a sociálnej súdržnosti. 

Útvar Národného koordinátora zahraničnej pomoci Phare vyhlásil dňa 31. októbra 2002 cyklus programovania Phare 2003 pre komponent harmonizácie s acquis a stanovil termín    28. novembra 2002 na predloženie projektových zámerov. Do stanoveného termínu bolo sektormi predložených 61 projektových zámerov v rámci komponentu harmonizácie s acquis.

Po posúdení projektov Útvarom národného koordinátora zahraničnej pomoci a zástupcami Európskej komisie a po viacnásobných negociáciách a úpravách projektov predkladáme finálny zoznam 33 návrhov projektov s navrhovanou čiastkou z programu Phare a výškou spolufinancovania zo štátneho rozpočtu SR.    

Úlohou Vlády Slovenskej republiky  bude schváliť finálny zoznam 33 návrhov projektov v celkovej výške 57,1 mil. euro z finančných prostriedkov Phare, ktoré budú predložené na zasadnutie Riadiacieho výboru Phare na začiatok júla 2003. Riadiaci výbor Phare rozhodne o schválení a pridelení finančných prostriedkov jednotlivým projektom. 

Vláda Slovenskej republiky tiež odsúhlasí požadované spolufinancovanie projektov zo štátneho rozpočtu SR vo výške 12,991 mil. euro (542 776 971 Sk, podľa kurzu zo 6.6.2003- 41,781 Sk/euro).

Predkladaný materiál nemá priamy dopad na obyvateľov, hospodárenie podnikateľských aktivít a iných právnických osôb, životné prostredie a zamestnanosť.

Materiál má dopad na verejné financie. Výška požadovanej sumy na spolufinancovanie projektov v rámci Programu Phare 2003 je 542 776 971 Sk. Východiská štátneho rozpočtu na rok 2004 alokovali finančné zdroje na spolufinancovanie predvstupových fondov Phare (Predbežný finančný rámec na spolufinancovanie).